ཨེ་མ་ཧོ༔དོན་གྱི་ཡེ་ཤེས་མཐོང་བའི་རིག་འཛིན་གྱིས༔རྒྱུད་ཀུན་སྙིང་པོ་སྦས་པའི་གཏེར་ཕྱུང་སྟེ༔ཕྱི་རབས་རིག་འཛིན་རྣལ་འབྱོར་དོན་ཆེད་དུ༔ཚེ་དཔག་མེད་དང་ལྷ་མོ་ཙཎྜ་ལི༔མཆོག་གི་སྒྲུབ་པ་ཡེ་ཤེས་འོད་མཆོག་ཅེས༔སྙིགས་མའི་དུས་སུ་དོན་ལ་གོམས་པ་ཡི༔སྐྱེ་བོའི་ཚོགས་ཀྱི་མགོན་དང་སྐྱབས་འགྱུར་ཕྱིར༔ཡང་གསང་སྲོག་གི་གཏེར་དུ་སྦས་པའི་ཆོས༔གབ་པ་མངོན་ཕྱུང་པདྨ་རྒྱལ་པོ་རྩལ༔དེ་ཡིས་འགྲོ་ལ་ཡེ་ཤེས་སྣང་བའི་ལྷ༔རྒྱུན་དུ་མ་ཉམས་ལམ་མེར་སྟོན་པར་ཤོག༔འདི་འཕྲད་འདི་ཡི་དོན་ལ་གང་བལྟས་པས༔ཉི་མ་ཕྱེད་དམ་སྐད་ཅིག་གཅིག་ཉིད་ཀྱིས༔ཀུན་བཟང་སྣང་བ་མཐའ་ཡས་ཉིད་དུ་འགྱུར༔མ་མགོན་ལྕམ་དྲལ་དཔལ་མགོན་བདུན་ཅུ་ལྔ༔ཁྱད་པར་གནོད་སྦྱིན་སྐར་མའི་གདོང་པ་ཅན༔སྐྱེས་བུ་ལྷ་མཆོག་ཨཱརྱ་ཛཾ་བྷ་ལ༔ཡང་དག་དོན་གྱི་མ་མོ་རལ་གཅིག་མ༔འཁོར་དང་བཅས་ལ་གཏད་དོ་ཐུབ་པར་ཆོངས༔དུས་ལ་བབ་ཚེ་སྐལ་ལྡན་ལག་ཏུ་སྤྲོད༔བཀའ་ལ་རས་ཆོད་བྱེད་པའི་སྙིང་ལ་ཛ༔བཀའ་དང་དམ་ཚིག་ཅན་གྱི་མགོན་དུ་ཤོག༔ས་མ་ཡ༔ཡང་ཏིག་གསང་བ་དོན་གྱི་སྙིང་པོ་རྫོགས་སོ༔གསང་རྒྱ༔སྦས་རྒྱ༔བཀའ་རྒྱ༔ཟབ་རྒྱ༔གཉན་རྒྱ༔གཏེར་རྒྱ༔གཏད་རྒྱ༔དམ་ཚིག་རྒྱའོ༔མནྟྲ་གྷུཧྱ་ཁ་ཐཾ༔ཨོཾ་ཨཱཿཧཱུྃ་སྭཱ་ཧཱ༔